**43. Tétel: A parlamentarizmus továbbélése a két világháború közötti Németországban(a weimari köztársaság)**

1918 szeptemberében a liberális Max von Baden herceg vezetésével balközép kormány alakult a parlamenti ellenzék pártjából. Az új kormány egyik első intézkedése a kormány parlamenti felelősségéről szóló törvény elfogadtatása volt 1918 októberében.

A parlamenti demokrácia ekkor még csupán 3 napig élt. November első napjaiban a császár, II. Vilmos lemondott a trónról és kikiáltották a köztársaságot. A von Baden-kormány is lemondott. A szociáldemokraták vezére, Friedrich Ebert vette át a hatalmat. A hatalomváltás azonban nem volt jogfolytonos. Ebert a forradalmi Népképviselők Tanácsának elnökeként lett kormányfő, aki tisztségét nem az 1871-es birodalmi alkotmány alapján nyerte el, illetve töltötte be. 1918 novemberében kétféle politikai út állt. 1.:Spartakistáknak nevezett forradalmi baloldal, valamint a szociáldemokrata balszárny által támogatott, szovjet mintájú tanácsköztársaság. 2.: A többségi szociáldemokrata nézet szerinti parlamentáris demokrácia útja. 1919 januárra alkotmányozó nemzetgyűlési választásokat hirdettek.

Az általános (minden 20.életévét betöltött férfi és nő részvételével ) egyenlő, közvetlen és titkos választójog és arányos választási rendszer szerint megtartott választások során egy 433 tagú nemzetgyűlést választottak, melyet Weimarban hívtak össze. A nemzetgyűlésnek két fő feladata volt.

1. Rendeznie kellett a hatalmi viszonyokat, azaz legalizálnia kellett a forradalom nyomán kialakult hatalmi szerkezetet.
2. Új alkotmányt kellett elfogadnia.

Az új törvényhozás 1919 februárjában törvényt hozott a hatalom ideiglenes gyakorlásáról. Ebertet köztársasági elnökké választotta és a kormányzati teendőket az elnök által kinevezett, ám a Nemzetgyűlésnek felelős kormányra bízta. Rendeződtek a politikai viszonyok. Hátra volt még az új német alaptörvény elfogadása, amely hosszú távra stabilizálhatta a weimari köztársaság politikai és közjogi rendjét.

A weimari köztársaság 1919. évi alkotmánya, amely egy sikeres forradalom eredményeként született, a monarchiát parlamentáris köztársasággal váltotta fel. Legfontosabb szabályozási megoldásai jelentős mértékben támaszkodtak a korábbi német alkotmányok elveire és szabályaira. Tartalmazta a 19. századi klasszikus jogállamiság, Rechtsstaat elvét, mely az állami hatalomgyakorlást teljes jogi alapokra kívánta helyezni. Az alkotmány garantálta a legfontosabb alkotmányos jogokat, elsősorban az 1849-es alkotmányos dokumentumok alapján. Bevették az alkotmányba az állampolgári kötelezettségeket is. Újdonságnak számított klasszikus 19. századi politikai szabadságjogok mellett egyes szociális jogok felvétele is.

Az állam (megszűnt a császári cím, ám megőrizte a birodalmi elnevezést ) szerkezetét tekintve a weimari alkotmány a föderális hagyományoknak megfelelően fenntartotta az állam szövetségi jellegét. A weimari Németország meglehetősen centralizált föderalizmus volt, amelyben kiterjesztették a szövetségi törvényhozási jogköröket és eltörölték a délnémet államok egyes szerzett jogait, amelyeket még Bismarck hagyott jóvá a német egység megalakulása érdekében.

A törvényhozó hatalom kétkamrás: a törvényhozás központi szerve a népképviseleti alapon szerzett, azaz az általános, egyenlő , közvetlen és titkos választójog alapján választott *Reichstag* (Birodalmi Gyűlés) volt. Az alsóházat 4 esztendőre választották listás, arányos választási rendszer alapján. A felsőház, a *Reichsrat* (Birodalmi Tanács) továbbra is a tagállamok képviselete volt lakosságarányos szavazati joggal. A Reichsrat tagjait a tagállamok kormányai delegálták , és a képviselők felelősek voltak saját államuk törvényhozásainak. A felsőházi képviselőknek a saját kormányuk által meghatározott kötött mandátumuk volt, a tagállami küldöttek mindig egységesen szavaztak. A köztársaság törvényhozása aszimmetrikus parlament volt, amelyben az alsóháznak volt meghatározó szerepe. A két ház közti konfliktus esetén az elnök 3 hónapon belül népszavazást írhatott ki. Ha ezt nem tette meg, a vitatott törvény megbukott. Ha az alsóház kétharmados többséggel utasította el a felsőház kifogásait, az elnöknek nem volt mérlegelési lehetősége, kötelező volt kiírni a népszavazást.

Az államfő a 7 évre, közvetlenül választott birodalmi elnök volt. Parlamentfeloszlatási joga volt ( új választások kiírásával ), ő volt a fegyveres erők parancsnoka és az alkotmány széles körű szükségállapoti jogkört biztosított számára. Képviselte az államot, kinevezte (akár az alsóház közreműködése nélkül ) elmozdíthatta a szövetségi kancellárt és minisztereket, elnökölt a kormány ülésein (- ez íratlan szabály volt).

A birodalmi kormány élén a kancellárt állt, akit az elnök nevezett ki, ám a kormánynak a parlament alsóházában bizalmi szavazást kellett kérnie, és lekellett mondania, ha a Reichstag megvonta tőle a bizalmat. Gyenge kancellári jogállást intézményesített, a kancellár inkább *primus inter pares* volt. Tiszavirág-életű politikai felelősség intézménye: A weimari alkotmány vezette be első alkalommal a kormány parlament előtti politikai felelősségét. (von Baden-kormány idején vezették be). A törvényhozási jogköröket illetően az alkotmány egyaránt tartalmazott kizárólagos szövetségi, valamint a szövetség és a tagállamok törvényhozásai közötti ún. konkuráló hatásköröket, nem hozott létre önálló vagy elkülönülő föderális végrehajtást. Ez azt jelentette, hogy a szövetségi törvényeket is a tagállamok saját közigazgatásának kellett végrehajtania.

Az igazságszolgáltatás elsősorban a tagállamok bíróságainak dolga volt, ám szövetségi szinten működött a legfelső birodalmi bíróság. Az alkotmány, majd annak végrehajtásaként egy szövetségi törvény létrehozta a Staatsgerichtshofot, vagyis az ú. Legfelső Állambíróságot, amelynek jogkörébe tartozott a birodalmi elnök, kancellár és miniszterek elleni jogi felelősségre vonás, a szövetségi törvények állami végrehajtásával kapcsolatos, valamint a szövetség és tagállamok közti viták eldöntése (korábban a wilhelmiánus korban a Szövetségi Tanács (felsőház) jogköre volt). 1919-es alkotmány speciális közigazgatási bíróságokat is létrehozott a közigazgatási aktusok törvényességének felülvizsgálatára.

Az alkotmány módosításához mindkét parlamenti kamarában kétharmados, azaz minősített többséget követeltek meg úgy, hogy ezen kívül a felsőházban a szavazáskor a tagállamok kétharmadának jelen kellett lennie.

A weimari alkotmányban, több korabeli külföldi alkotmány hatása is felismerhető. Az alkotmányt a kora legdemokratikusabb alaptörvényének tartották. Alapgondolata a népképviseleti alsóház és az erős birodalmi elnök közötti hatalmi egyensúly kialakítása volt. Válságát, majd bukását sokan az alkotmány olyan szerkezeti hibáira vezették vissza, amelyeket 1919-ben még nem lehetett látni, később azonban egyre nyilvánvalóbbá, végül pedig végzetessé váltak. Az alkotmányos intézmények hatását a politikai fejlődésre, sőt a történelmi eseményekre bizonyosan sokféleképpen lehet megítélni.

A felelős kormányzás elve, hogy ne intézményesítsenek közvetlenül választott elnöki tisztségeket. A tagállami alkotmányok elfogadása során az általános eljárás az alkotmányozó nemzetgyűlés összehívása volt. A tagállami alaptörvények egy része ötvözte a parlamentáris és a kollegiális kormányforma egyes elemeit. Az alkotmány feljogosította a parlamentet, hogy az feloszlassa saját magát. A törvényhozás, mint a népakarat megtestesítője, a végrehajtás fölött áll.

A köztársaság első évei (1919-1923)

* belpolitikai válságok sorozata
* bolsevik típusú forradalom fenyegetésének árnyékában született
* nemcsak a szélsőbaloldalról fenyegette puccs, azaz erőszakos hatalomátvétel, hanem a jobbszélről is
* 1920-ban Berlinben a szélsőjobboldali Wolfgang Kapp puccsa, 1923-ban Münchenben Adolf Hitler „sörházi puccsa”
* ezekben az években mintegy 130 alkalommal került sor a weimari alkotmány híres 48.§-ának alkalmazására, mely szükségrendeleti kormányzásra adott felhatalmazást
* felhatalmazást adott a kormánynak arra, hogy egyes alkotmányos jogok korlátozásával és bizonyos törvények figyelmen kívül hagyásával rendeleti úton oldja meg a rendkívüli helyzeteket (pl. kommunistaveszély)

Gazdasági és politikai stabilizáció (1924-1929)

* belpolitikai helyzet stabilizálódott
* Dawes- és Young- terv gazdasági talpraállást jelentett
* 1925-ös locarnói szerződés és az ország felvétele a Népszövetségbe külpolitikai helyzet normalizálódását jelentette

1929-ben kirobbanó gazdasági válsággal kellett megküzdenie a labilis politikai rendszernek. Súlyos következményekkel járt. 6millióra növelte a munkanélküliek számát, a lakosság jelentős része elvesztette a megtakarítását, ipari termelés csaknem a felére esett vissza. A Centrum párti Heinrich Brühning arra kérte Hindenburgot, hogy léptesse életbe az alkotmány 48.§-át és elnöki rendeletekkel hirdesse ki a kormánynak a gazdasági válság leküzdése érdekében hozott pénzügyi rendelkezéseit. A parlament a szükségrendeleti kormányzás visszavonását követelte, a kormányfő a Reichstag feloszlatását kérte az elnöktől. Folyamatosan csökkent az alsóház ülésnapjainak a száma.

Az 1930. szeptemberi választásokon az Adolf Hitler vezette Német Nemzetiszocialista Párt (NSDAP) a második legnagyobb párt lett a szociáldemokraták mögött. Az 1920-as évek legelején alakult a náci párt. A Reichstagba először 1928-as választásokon bejutott párt antidemokratikus követeléseivel és erőszakos politizálási stílusával vált ismertté. Megerősödtek az Ernst Thälmann- féle kommunisták is. Míg a bal- és jobboldal e két szélsőséges, militáns, a weimari demokráciát más-más okoból elvető pártja jelentősen megerősödött, a wiemari köztársaságot látrehozó pártok érezhetően meggyengültek. A weimari parlamentarizmus egyik sajátossága, egyben gyengéje a széttöredezett pártrendszer. A proporcionális (listás, arányos) választási rendszer nem ismert ún. bejutási küszöböt, vagyis minden párt bekerült a parlamentbe, amely legalább egy mandátumot szerzett, olyan sokpárti törvényhozás működött, amelyben rendkívül nehéz, 1930-tól a gyakorlatban lehetetlen volt kormányzóképes többséget létrehozni. Ilyen viszonyok között a kormányalakítás „marhakereskedelem” (Kuhhandeln) volt csupán, ahol a kormány pillanatnyi támogatását csak elvtelen alkuk eredményeként lehetett megszerezni. Mind a baloldal, mind a jobboldal túlságosan megosztott volt ahhoz, hogy parlamenti többséget szerezve tartósan kormányzati pozícióba jusson. Az 1932-es birodalmi elnökválasztáson a polgári jobboldal közös jelöltje, az agg Hindenburg még képes volt ugyan legyőzni a szélsőjobboldal jelöltjét, Hitlert, ám a folytatódó gazdasági és belpolitikai instabilitás nyomán egyre jobban nőtt a radikális megoldásokat követelő szélsőjobb támogatottsága. A korábbi választási győzelmet követően Hitler megint nem kapott kancellári megbízást, ezért a náci párt nem vett részt a koalíciós kormányban, ezzel bukásra ítélve azt.

Ekkor már menthetetlen volt a weimari köztársaság, melyről csaknem mindenki úgy vélekedett, hogy nem képes a válság megoldására és a plitikai rendszer gyökeres átalakításra szorul. 1932 decemberében még létrejött egy elnöki kormány Kurt von Schleicher vezetésével, ám annak ugyanaz lett a sorsa, mint az elődeinek.

*1933. január 30*-án Hindenburg birodalmi elnök Adolf Hitlert nevezte ki kancellárrá. Az új kormány koalíciós kabinet volt, amelyben a nácik csak 3 helyet töltöttek be a 11-ből. Ennek a kormánynak a megalakulásával a weimari köztársaság és ezzel a németországi parlamentáris demokrácia véget ért.

A nácik uralma alatt Németország kirobbantotta a második világháborút, romba döntve ezzel Európát. Története azt példázza, hogyan alakulhatott ki a kor legmodernebbnek és legdemokratikusabbnak tartott alkotmányos rendszeréből egy elnyomó, totalitárius rezsim. A hasonló irányú folyamatokat, azaz a diktatórikus hatalomgyakorlás kialakulását a „*weimarizálódás*nak” nevezik.

A köztársaság azonban inkább bizonyos történelmi, illetve belpolitikai indokok miatt szűnt meg. Amíg a bismarcki Második Birodalom 3 sikeres háborút követően, dicsőséges kezdetet vett, addig Weimar egy súlyos háborús vereség után alakult ki. Ennek a vereségnek tragikus következményei voltak (hiperinfláció, jóvátételi kötelezettségek, gazdasági válság, elszegényedések). Instabil belpolitikai viszonyokat és töredezett pártrendszert eredményezett. 14 év alatt összesen 20 kormány működött a köztársaságban. A parlamentben számos olyan párt politizált, amely a köztársaság alkotmányos rendszerének megdöntését tűzte ki célul, vagy a wilhelmiánus idők német imperializmusának visszaállítása, vagy egy bolsevik típusú kommunista diktatúra létrehozásának érdekében. A fiatal köztársaság nem tudta elmozdítani azt a régi hivatalnoki, bírói és katonai kart, amely kezdettől ellensége volt a parlamentáris köztársaságnak. A 48.§-a vagy a birodalmi elnök jogállása miatt aligha tehető felelőssé a köztársaság bukásáért, inkább azt lehet elmondani, hogy nem volt képes megakadályozni a későbbi politikai átalakulást.

*Készítette: Simonyi Anett, 1. évfolyam, 14-es csoport*

*Forrás: Mezey Barna-Szente Zoltán Európai Alkotmány- És Parlamentarizmus Történet*