Samuel Huntington:  
A civilizációk összecsapása és a világrend átalakulása

II.4. A nyugat elhalványulása  
  
A hidegháború utáni időszakban két világkép terjedt el a nyugati civilizáció lehetséges jövőjéről.  
Az egyik szerint ellenőrzése alá hajtja az egész világot, uralja a bank és valutarendszereket, élen áll az ipari termelésben, a késztermék előállításban. Polgárai lesznek(maradnak) a világ fő fogyasztói, élen jár a technológiai kutatásokban, fejlesztésekben, az űrprogramban és katonai fölényük teljeskörű lesz minden más államéval szemben.  
A másik elmélet szerint dominanciája hanyatlásnak indul mind politikai, mind gazdasági, mind katonai értelemben. Ezzel szemben megerősödnek olyan államok mint például Kína, India, olyan kultúrák mint az iszlám vagy az ortodox.  
Huntington állítása szerint természetesen mindkettő igaz. Az biztos, hogy a közeljövőben nem lesz olyan állam vagy államszövetség amely lekörözné a nyugatot gazdasági, vagy katonai értelemben de potenciája folyamatosan csökkenő tendenciát mutat más, feltörekvő kultúrákkal szemben. A statisztikák alapján a nyugat a XX. század elején volt uralmának tetőpontján. Ekkoriban területi, ipari, katonai, politikai fölénye meg sem volt közelíthető semmilyen más kultúra által, de a demográfiai mutatók is kedvezők voltak. 1920-ban a föld lakosságának mintegy 45%-a élt a nyugati államokban és azok fennhatósága alá tartozó területeken. Huntington statisztikai táblázatok alapján úgy jósolta, hogy ez az arány 100 évvel később, 2020-ra kevesebb mint 10% alá eshet. Mindehhez azt is hozzá tette, hogy a hanyatlás nem lesz egyenletes, lesznek lassulások, visszafordulások. Ezzel szemben a hindu, az iszlám és a kínai kultúrákban növekedésnek indul a városlakók száma, az írástudók száma, az iparosodás és ezzel együtt a gazdasági teljesítmény és a katonai ütőképesség. Egy adott ország katonai ereje több tényező függvénye. Számba kell venni az emberanyag mennyiségét, a szervezettségi szintet, a technikai szintet és a rendelkezésre álló eszközök technológiai szintjét és mennyiségét. A hidegháború végeztével Oroszország elvesztette szuperhatalmi pozícióját, tehát azt a képességét, hogy a világ bármely pontján képes legyen hathatósan fellépni, csapást mérni. Az újonnan megalakult orosz hadsereg elhivatottsága lemérséklődött regionális szintűre ami alatt az értendő, hogy célja a közvetlen honvédelem lett, illetve dominanciája a „közelkülföldjére” legyen kiterjedő. Katonai költségvetése nagyságrendekkel visszaesett a Szovjetúnióéhoz képest. Pénz hiányában nagyfokú leépítések zajlottak végbe a személyi állományban és a harci gépek számának fenntartásában is. Ennek hatására a nyugat veszélyes ellenfél híján szintén csökkentette katonai kiadásait, egy sor fejlesztést állítottak le és szintén csökkentették állományukat a létszám és felszerelés terén. Mindeközben más feltörekvő civilizációk gazdasági növekedésükből fakadóan egyre erősebb haderőket kezdtek felállítani, melyben élen jár Kína, India, Irán és Japán, de egy sor másik állam is jelentős fegyverkezésbe kezdett. Ennek következménye a nyugat illetve a többi kultúra közötti szakadék folyamatos szűkülése. 1919-ben a világ fölötti hatalmat Clemanceau, Wilson és Lloyd George gyakorolta. Döntéseik nyomán születtek új államok és tűntek el régiek. Az, hogy a 21. században ilyen hatalmat legyen képes gyakorolni egyetlen ember vagy emberek szűk csoportja aligha lehetséges. Ehelyett a különböző kultúrákra(beleértve a nyugatit is) ható befolyást azok magállamai fogják gyakorolni, egyes kiemelkedő államok teritoriális hatalommal bírnak Oroszország helyzetéhez hasonlóan.  
A nyugat hatalma fénykorában lágy és kemény hatalom gyakorlásával hatott a többi civilizációra. Kemény hatalom alatt értjük azt, mikor a közvetlen katonai és gazdasági fölénye révén kényszeríti akaratát a többi civilizációra, lágy hatalom mikor az idegen kultúrák lakói számára csábítóvá válik a nyugat terjesztette világszemlélet.  
A kevésbé fejlett országok értelmisége még nyugaton szerezte diplomáját, a következő generáció már otthon, hazai egyetemeken, hazai nyelven. Ennek köszönhetően egyre inkább visszaszorul a nyugat befolyása ezen kultúrákban. Megkezdődik az úgynevezett őshonosodás, tehát a különböző kultúrák hagyomány és vallásbeli felelevenedése. A kommunizmus mintegy világi istenségként szolgált az emberek számára, a beléje vetett hitet kezdeti sikereinek köszönhette. Összeomlása után az emberek lelkében tátongó űrt újra hagyományos vallásaik kezdték betölteni. Erre az egyik legjobb példa pont Oroszország ahol az ortodox ismét gyors ütemben terjed a fiatalság körében. A közép-ázsiai országok szintén kezdenek visszatérni az iszlámhoz. Előfordul, hogy egyes társadalmakban az őshonos vallás egyre kevésbé elégíti ki az új generációk lélektani igényeit, itt más vallások előtérbe helyeződését figyelhetjük meg. Dél-Koreában a keresztény vallás rohamos elterjedése, míg Latin-Amerikában a protestánsra való átállás a jellemző.   
Az őshonosodást elősegíti a demokrácia, a nem nyugati civilizációk is demokratikus intézményrendszerekbe szerveződnek. A szabadválasztásokat azonban nyugat-ellenes és gyakran demokrácia ellenes pártok nyerik meg. A technikai fejlődés és az urbanizáció gyors ütemeket vett föl mind a hindu, mind az iszlám, mind a kínai kultúrában is, a nyugatiasodás mégsem vette kezdetét. A lakosság látva a fejlődést mindinkább válik magabiztossá saját kultúrájában és növekszik az őshonos vallásba vetett hite.